Ritratt: Greg Altmann / Pixabay  Fi tmien din il-ġimgħa ser niċċelebraw Jum il-Ħaddiem, festa pubblika li fiha tajjeb li nonoraw ix-xogħol ta' eluf ta' nies li jaħdmu f'pajjiżna. Iżda f'dan il-Jum tajjeb ukoll li niftakru fir-riskji li għadd ta' ħaddiema ikollhom jaffaċċjaw minħabba n-natura tax-xogħol tagħhom. Naturalment, Is-Servizz Nazzjonali tat-Trasfużjoni tad-Demm iħeġġeġ lill-ħaddiema kollha josservaw ir-regoli u l-prattiċi li jħarsu s-saħħa u s-sigurtà fuq il-post tax-xogħol, u li wieħed għandu dejjem jaħseb fil-ħażin biex it-tajjeb ma jonqosx. Jixraq ukoll li f'dan il-Jum niftakru f'dawk il-persuni li tilfu ħajjithom fuq il-post tax-xogħol tul l-aħħar sena, u niftakru wkoll f'dawk il-ħaddiema li korrew serjament u li għadhom qed jiġu operati u rikoverati fl-isptarijiet ta' Malta u Għawdex. Quddiem dawn ir-realtajiet tajjeb li wieħed juri solidarjetà ma' dawn il-ħaddiema billi jersaq u jagħti d-demm: fiċ-Ċentru tal-Għoti tad-Demm ta' Gwardamanġa li jiftaħ Kuljum (7 ijiem fil-ġimgħa, inkluż fil-Festi Pubbliċi) mit-8:00am sas-6:00pm. fil-mobile blood donation unit li nhar Is-Sibt 1 ta' Mejju ser ikun fil-pjazza ta' quddiem il-Knisja Arċipretali, u l-Kunsill Lokali tas-Siġġiewi. Dakinhar il-ħin disponibbli għall-għoti tad-demm ser ikun mit-8:30am sas-1:00pm. fil-mobile blood donation unit li nhar il-Ħadd 2 ta' Mejju ser ikun maġenb il-Knisja Parrokkjali ta' Ħal Luqa. Dakinhar il-ħin disponibbli għall-għoti tad-demm ser ikun mit-8:30am sas-1:00pm . fil-Berġa tax-Xewkija li nhar It-Tlieta 4 ta' Mejju ser tkun disponibbli għad-donazzjonijiet tad-demm mis-1:00pm sal-5:00pm. Meħtieġ li wieħed iġib il-Karta tal-Identità, jew il-Liċenzja tas-Sewqan jew Passaport Malti, u possibbilment iħajjar lil ħaddieħor jagħti d-demm ukoll. Kulmin ser jersaq biex jagħmel is-swab test tal-coronavirus jew qed jistenna r-riżultat tiegħu ma jkunx jista' jagħti demm sakemm joħroġ r-riżultat li hu negattiv għall-virus. Dan it-tagħrif twassal mis-Servizz Nazzjonali tat-Trasfużjoni tad-Demm.